Γνωμοδότηση της Επιτροπής των Περιφερειών για:

- την "Πρόταση οδηγίας του Συμβουλίου για τις προϋποθέσεις εισόδου και διαμονής υπηκόων τρίτων χωρών με σκοπό τη μισθωτή απασχόληση και την άσκηση ανεξάρτητων οικονομικών δραστηριοτήτων", και

- την "Πρόταση οδηγίας του Συμβουλίου σχετικά με τις συνθήκες σύμφωνα με τις οποίες οι υπήκοοι τρίτων χωρών μπορούν να διακινούνται ελεύθερα στο εσωτερικό της επικράτειας των κρατών μελών για περίοδο που δεν ξεπερνά τους τρεις μήνες, την καθιέρωση ειδικής έγκρισης ταξιδίου και τον προσδιορισμό των προϋποθέσεων εισόδου ενόψει μετακίνησης που δεν ξεπερνά τους έξι μήνες"

(2002/C 192/06)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την Πρόταση οδηγίας του Συμβουλίου για τις προϋποθέσεις εισόδου και διαμονής υπηκόων τρίτων χωρών με σκοπό τη μισθωτή απασχόληση και την άσκηση ανεξάρτητων οικονομικών δραστηριοτήτων (COM(2001) 386 τελικό) - 2001/0154 (CNS) και την Πρόταση οδηγίας του Συμβουλίου σχετικά με τις συνθήκες σύμφωνα με τις οποίες οι υπήκοοι τρίτων χωρών μπορούν να διακινούνται ελεύθερα στο εσωτερικό της επικράτειας των κρατών μελών για περίοδο που δεν ξεπερνά τους τρεις μήνες, την καθιέρωση ειδικής έγκρισης ταξιδίου και τον προσδιορισμό των προϋποθέσεων εισόδου ενόψει μετακίνησης που δεν ξεπερνά τους έξι μήνες (COM(2001) 388 τελικό - 2001/0155 (CNS))·

έχοντας υπόψη την απόφαση του Ευρωπαϊκού Συμβουλίου της 21ης Σεπτεμβρίου 2001, σύμφωνα με το άρθρο 265, πρώτο εδάφιο, της Συνθήκης περί ιδρύσεως της Ευρωπαϊκής Κοινότητας, να ζητήσει τη γνωμοδότησή της σχετικά·

έχοντας υπόψη την απόφαση του Προεδρείου της 12ης Ιουνίου 2001 να ανατεθεί στην επιτροπή 7 "Παιδεία, επαγγελματική εκπαίδευση, πολιτισμός, νεολαία, αθλητισμός, δικαιώματα του πολίτη" η προετοιμασία της σχετικής γνωμοδότησης·

έχοντας υπόψη το σχέδιο γνωμοδότησης (CdR 386/2001 rev.) που υιοθετήθηκε από την επιτροπή 7 στις 30 Νοεμβρίου 2001 (εισηγητής: ο κ. Pella Δήμαρχος του Valdengo, (I/PPE))·

κατά την 43η σύνοδο ολομέλειας της 13ης και 14ης Μαρτίου 2002 (συνεδρίαση της 13ης Μαρτίου), υιοθέτησε την ακόλουθη γνωμοδότηση κατά πλειοψηφία.

1. Οι απόψεις της Επιτροπής των Περιφερειών

1.1. Η ΕΤΠ λαμβάνει υπόψη της όσα έχει εκφράσει στις γνωμοδοτήσεις που κατήρτισε για ανάλογα ζητήματα, σύμφωνα με την αρχή να ευνοηθεί η υιοθέτηση ενός ενιαίου κανονιστικού πλαισίου για όλες τις ευρωπαϊκές χώρες, εξετάζοντας με ιδιαίτερο τρόπο και σε διαφορετικά έγγραφα τις διάφορες πτυχές της προβληματικής που σχετίζεται με την είσοδο στην Ευρώπη υπηκόων από τρίτες χώρες.

1.2. Ειδικότερα αναφέρεται στις παρατηρήσεις που σχετίζονται με το αντικείμενο της παρούσας γνωμοδότησης οι οποίες περιέχονται στις ακόλουθες γνωμοδοτήσεις: για "την κοινοτική πολιτική μετανάστευσης και μια κοινή διαδικασία στα θέματα του ασύλου"(1), στην πρόταση οδηγίας του Συμβουλίου σχετικά με το καθεστώς κατοίκου μακράς διαρκείας υπέρ των υπηκόων τρίτων χωρών(2), στη διαδικασία κατάρτισης Χάρτη Θεμελιωδών Δικαιωμάτων της Ευρωπαϊκής Ένωσης(3) και στη γνωμοδότηση για τα μεταναστευτικά ρεύματα στην Ευρώπη(4).

1.3. Υπογραμμίζει τη σημασία της διαβούλευσης με την Επιτροπή των Περιφερειών, δεδομένου ότι οι τοπικές και περιφερειακές αρχές έχουν να διαδραματίσουν σημαντικό ρόλο κατά την εφαρμογή των νέων πολιτικών όπως επίσης και σε ό,τι αφορά την ανάπτυξη και τη διατήρηση των κατάλληλων κοινωνικών συστημάτων που επιτρέπουν να αντιμετωπισθούν οι προκλήσεις που συνεπάγονται οι πολιτικές αυτές.

1.4. Η Επιτροπή των Περιφερειών χαιρετίζει την σταθερή εφαρμογή των νέων αρχών σχετικά με ευέλικτες μεθόδους κοινοτικού προσανατολισμού, που προσδιορίστηκαν από το Ευρωπαϊκό Συμβούλιο της Λισσαβώνας το 1999, όπως επίσης και τις συνεχείς αναφορές στην ανοικτή μέθοδο συντονισμού της κοινοτικής πολιτικής στα θέματα της μετανάστευσης. Συνιστά την πραγματοποίηση τακτικών διαβουλεύσεων με τις τοπικές και περιφερειακές αρχές κατά την προετοιμασία των εθνικών νομοσχεδίων.

1.5. Η ανοικτή μέθοδος συντονισμού αποτελεί τον μόνο τρόπο που είναι κατάλληλος να διασφαλίσει, αφενός, την αρμοδιότητα των κρατών μελών σχετικά με τις οικονομικές πτυχές, την κοινωνική ενσωμάτωση και γενικότερα τις πτυχές που έχουν άμεσες επιπτώσεις στην κοινωνία των πολιτών και, αφετέρου, μια διαδικασία που επιτρέπει την αξιολόγηση της επίτευξης των κοινών ευρωπαϊκών στόχων, την προσαρμογή τους στη διεθνή φύση των μεταναστευτικών ρευμάτων καθώς και την διασύνδεση των διαφόρων πτυχών της πολιτικής στα θέματα της μετανάστευσης.

1.6. Ένα ευέλικτο κανονιστικό πλαίσιο θα επιτρέψει σε όλα τα ενδιαφερόμενα μέρη, ιδιαιτέρως στα κράτη μέλη, να αντιδράσουν ταχύτατα στις αλλαγές της οικονομικής και δημογραφικής κατάστασης λαμβάνοντας υπόψη τις απαιτήσεις των τοπικών και περιφερειακών αρχών.

1.7. Η Επιτροπή των Περιφερειών επιδοκιμάζει όσα προτείνονται από την Επιτροπή, στο βαθμό που αντιπροσωπεύουν ένα αποτελεσματικό μέσο για την εναρμόνιση και την απλοποίηση των κανόνων που διέπουν τα δικαιώματα των πολιτών στις τρίτες χώρες, καθιστώντας τους κανόνες αυτούς πιο προσιτούς και ευκολομετάδοτους.

2. Συστάσεις της Επιτροπής των Περιφερειών για την Πρόταση οδηγίας του Συμβουλίου για τις προϋποθέσεις εισόδου και διαμονής υπηκόων τρίτων χωρών με σκοπό τη μισθωτή απασχόληση και την άσκηση ανεξάρτητων οικονομικών δραστηριοτήτων

2.1. Η πρόταση που αποτελεί το αντικείμενο της παραγράφου αυτής θεμελιώνεται νομικά στο άρθρο 63, παράγραφος 3, εδάφιο α της Συνθήκης ΕΚ όπου προβλέπεται ρητώς ότι το Συμβούλιο υιοθετεί "μέτρα στα θέματα της πολιτικής για τη μετανάστευση στους ακόλουθους τομείς: προϋποθέσεις εισόδου και διαμονής και κανόνες για τις διαδικασίες χορήγησης εκ μέρους των κρατών μελών μακροχρόνιων θεωρήσεων και αδειών διαμονής". Η ανάπτυξη μιας συνεκτικής πολιτικής στα θέματα της μετανάστευσης, όπως δικαιολογημένα υπογραμμίζει η Επιτροπή, δεν είναι δυνατή εάν δεν αντιμετωπισθούν οι προϋποθέσεις εισόδου διαμονής και εργασίας των υπηκόων τρίτων χωρών.

2.2. Πρέπει να διευκρινιστεί ότι το σημερινό φαινόμενο της μετανάστευσης δεν αποτελεί απλά μια πραγματικότητα που πρέπει να εξεταστεί υπό το πρίσμα των αναγκών της αγοράς εργασίας. Η εξάπλωσή του καθιστά αναγκαίο να εξευρεθεί μια πολιτική λύση για τα δικαιώματα του πολίτη, λόγω της κατάρρευσης του συστήματος διεθνούς προστασίας των ανθρωπίνων δικαιωμάτων, που στηρίζεται στην αρχή της εθνικότητας, όπως αυτή απαντάται στην Παγκόσμια Διακήρυξη των Δικαιωμάτων του Ανθρώπου που εξέδωσε ο ΟΗΕ το 1948.

2.3. Η Επιτροπή των Περιφερειών εκτιμά ιδιαιτέρως την προσπάθεια της Επιτροπής για την απλοποίηση των διοικητικών διαδικασιών, που αναμφίβολα θα αποβεί υπέρ των τοπικών και περιφερειακών αρχών. Η προτεινόμενη δημιουργία ενιαίας εθνικής διαδικασίας για την αίτηση συνδυασμένου ενιαίου τίτλου, που περιλαμβάνει τόσο την άδεια διαμονής όσο και εργασίας στην ίδια διοικητική πράξη, θα συμβάλει στην απλοποίηση και εναρμόνιση των διαδικασιών που ισχύουν σήμερα στα κράτη μέλη. Εντούτοις, λόγω της ανάγκης μη εξειδικευμένου εργατικού δυναμικού που παρατηρείται στην Ένωση, η Επιτροπή των Περιφερειών προτρέπει την Επιτροπή να προχωρήσει περισσότερο ακόμη και να δημιουργήσει επίσης μια εναρμονισμένη διαδικασία για την χορήγηση ειδικής θεώρησης εισόδου για την αναζήτηση τέτοιου είδους απασχόλησης.

2.4. Είναι απαραίτητο να αναγνωριστεί η ύπαρξη μεγάλου αριθμού παράνομων μεταναστών. Προς τούτο, η ΕΤΠ προτείνει να προβλεφθούν μηχανισμοί νομιμοποίησης που θα δίνουν τη δυνατότητα στους μετανάστες που, ενδεχομένως, δεν έχουν τηρήσει τις κοινοτικές ρυθμίσεις, να έχουν πρόσβαση σε κατάσταση πλήρους νομιμότητας. Οι νομιμοποιήσεις αυτού του είδους δεν πρέπει αναγκαστικά να λάβουν τη μορφή γενικής αμνηστίας: μπορούν να είναι διαδικασίες που προσαρμόζονται στην κάθε ατομική περίπτωση.

2.5. Η ΕΤΠ φρονεί ότι πρέπει να προβλεφθούν δράσεις για την καταπολέμηση των παράνομων οργανώσεων που προωθούν την παράτυπη μετανάστευση.

2.6. Ιδιαίτερη σημασία έχει για τις τοπικές και περιφερειακές αρχές ο καθορισμός σύντομων χρονικών προθεσμιών για την ολοκλήρωση των διοικητικών διαδικασιών, σύμφωνα με την αρχή της μεγαλύτερης αποτελεσματικότητας του δημόσιου οργάνου.

2.7. Η Επιτροπή των Περιφερειών κρίνει ιδιαίτερα σκόπιμη την επιλογή της μορφής της οδηγίας εκ μέρους της Επιτροπής προκειμένου να δοθούν οι κατευθυντήριες αρχές στις εθνικές πολιτικές, ενώ γίνονται σεβαστές η αυτονομία κάθε κράτους μέλους όσον αφορά τις ειδικές πτυχές και οι ιδιαίτερες περιφερειακές και τοπικές απαιτήσεις· η μορφή του κανονισμού θα ήταν αντιθέτως επιζήμια για τα συμφέροντα των τοπικών και περιφερειακών αρχών.

2.8. Η Επιτροπή των Περιφερειών καλεί την Επιτροπή να δώσει μεγαλύτερη ώθηση στο ρόλο των τοπικών και περιφερειακών αρχών θέτοντας τις βάσεις για τον ορθό προσδιορισμό του τομέα απασχόλησης που χρειάζεται εργαζομένους από τρίτες χώρες.

2.9. Δικαίως η Επιτροπή τονίζει την αναγκαιότητα προσεκτικής αξιολόγησης της κατάστασης που επικρατεί στην εσωτερική αγορά εργασίας πριν την είσοδο εργαζομένων τρίτων χωρών· με την έννοια αυτή η προσεκτική αξιολόγηση μπορεί να γίνεται αποκλειστικά με την ενεργό και σταθερή συμμετοχή των τοπικών και περιφερειακών αρχών.

2.10. Χρειάζεται συνεπώς, αφενός, να ενισχυθούν τα συστήματα ενημέρωσης για τη ζήτηση και την προσφορά εργασίας, ειδικότερα το ευρωπαϊκό δίκτυο υπηρεσιών πρόσληψης Εures, και, αφετέρου, να ευνοηθεί η ενημέρωση από τις τοπικές και περιφερειακές αρχές, τόσο προς τους ευρωπαϊκούς οργανισμούς όσο και προς τους εργοδότες της περιοχής τους.

2.11. Όπως έχει ήδη τονισθεί σε προηγούμενη γνωμοδότηση της ΕΤΠ(5) υπογραμμίζεται η αναγκαιότητα ενθάρρυνσης της συνεργασίας των τοπικών και περιφερειακών αρχών, προκειμένου να δημιουργηθεί ένα δίκτυο θέσεων εργασίας σε κάθε περιοχή, για να βελτιστοποιηθεί η διαχείριση των προβλημάτων που συνδέονται με την έλλειψη εργατικού δυναμικού, ειδικευμένου ή όχι, στην Ευρωπαϊκή Ένωση.

2.12. Η ΕΤΠ υπογραμμίζει, σε συμφωνία με όσα τονίζονται από την Επιτροπή στην ανακοίνωση για μια ανοικτή μέθοδο συντονισμού της πολιτικής για τη μετανάστευση, την απαίτηση υιοθέτησης κοινών στατιστικών μεθόδων σχετικά με τα γενικότερα δεδομένα και ειδικότερα με τη ζήτηση εργατικής δύναμης που προέρχεται από τρίτες χώρες.

2.13. Η Επιτροπή των Περιφερειών εκτιμά την προσπάθεια που καταβάλλεται από την Επιτροπή προκειμένου οι εργαζόμενοι που προέρχονται από τρίτη χώρα να μην καταστούν βάρος για το κράτος υποδοχής, όπως δικαιολογημένα εκφράζεται η ευχή στην πρόταση οδηγίας· χρειάζεται να εξευρεθεί η ορθή ισορροπία μεταξύ της απαίτησης να μην αποτελεί επιβάρυνση ο κάτοχος άδειας παραμονής - εργασίας και της απαίτησης να συμβάλλει στο σύστημα κοινωνικής ασφάλισης του κράτους μέλους επωφελούμενος ο ίδιος από τα υφιστάμενα μέτρα κοινωνικής και υγειονομικής προστασίας.

2.14. Χρειάζεται συνεπώς να αξιολογηθεί προσεκτικά ο αντίκτυπος, από την άποψη της οικονομικής δέσμευσης, που έχει η ανοιχτή στον εργαζόμενο τρίτης χώρας μεταναστευτική πολιτική, στα διάφορα επίπεδα, τοπικό, περιφερειακό και εθνικό, και να προσαρμοστούν συνεπώς τα μέτρα που αποβλέπουν στην προστασία των δημοσιονομικών πτυχών, εξασφαλίζοντας ότι η κατανομή του κόστους μεταξύ εθνικού, περιφερειακού και τοπικού επιπέδου είναι ανάλογη με την πραγματική συμμετοχή των οργανισμών στα διάφορα επίπεδα.

2.15. Επίσης τα αιτήματα διαδικασίας και διαφάνειας του κεφαλαίου 5 της πρότασης οδηγίας απαιτούν την άμεση συμμετοχή των τοπικών και περιφερειακών αρχών, ειδικότερα για την ικανοποίηση του αναφερόμενου θεμιτού συμφέροντος των οικονομικών παραγόντων "να ενημερώνονται για τις περιστάσεις στις οποίες μπορούν να προσλάβουν υπηκόους τρίτων χωρών καθώς και για τις διαδικασίες που θα πρέπει να ακολουθήσουν προς το σκοπό αυτό" και ακόμη περαιτέρω του ενδιαφέροντος "να προωθούνται σε λογικές προθεσμίες οι διοικητικές διαδικασίες που σχετίζονται με τη χορήγηση της άδειας εργασίας".

2.16. Με την έννοια αυτή είναι απαραίτητη η συμμετοχή των τοπικών και περιφερειακών αρχών προκειμένου να παρέχουν συμπληρωματικές και συντονισμένες πληροφορίες όσον αφορά τις επιπτώσεις που έχουν οι νέες διατάξεις στους άμεσα ενδιαφερόμενους, δηλαδή τους εργοδότες, τις υπηρεσίες εξεύρεσης εργασίας και τα τοπικά και περιφερειακά επαγγελματικά κέντρα.

2.17. Είναι αναμφίβολη η πρωταρχική σημασία των τοπικών και περιφερειακών αρχών όσον αφορά τη διασφάλιση της ενσωμάτωσης των εργαζομένων που προέρχονται από τρίτες χώρες και την καταπολέμηση των κυριότερων εμποδίων όπως είναι ο ρατσισμός και η ξενοφοβία. Για τον λόγο αυτό, η Επιτροπή των Περιφερειών προτείνει να συμπληρωθεί η κοινοτική νομοθεσία με δράσεις που θα αποσκοπούν στην επίτευξη της κοινωνικής ενσωμάτωσης των μεταναστών, μέσω της ανάπτυξης ειδικών προγραμμάτων που θα απευθύνονται ιδιαίτερα στους δήμους και τις περιφέρειες.

2.18. Οι τοπικές και περιφερειακές αρχές επιπλέον αποτελούν τους μοναδικούς φορείς που είναι σε θέση να διασφαλίσουν την ισότητα των συνθηκών εργασίας και πρόσβασης στις υπηρεσίες.

Η Επιτροπή των Περιφερειών υπογραμμίζει ειδικότερα την απαίτηση εξεύρεσης κοινής λύσεως στο πρόβλημα της πρόσβασης στις κατοικίες που ανήκουν στην ιδιοκτησία του κράτους μέλους, και τις οποίες οι σημερινές νομοθεσίες πολλών κρατών μελών προορίζουν αποκλειστικά για τους πολίτες τους.

2.19. Η ΕΤΠ συμφωνεί με την απαίτηση της ενσωμάτωσης. Το γεγονός αυτό προϋποθέτει τη ανάγκη διαχείρισης και περιορισμού της μετανάστευσης λαμβανομένων υπόψη των ενταξιακών προβλημάτων των κρατών μελών με υψηλά ποσοστά μεταναστών. Η ΕΤΠ τάσσεται υπέρ του σεβασμού και της διευκόλυνσης του δικαιώματος των εργαζομένων τρίτων χωρών να μην χάνουν την επαφή τους με τη χώρα προέλευσης, μέσω της εφαρμογής οικονομικών μέτρων που επιτρέπουν στον εργαζόμενο να επωφεληθεί από τα οικονομικά δικαιώματα που απέκτησε στην Ευρώπη στη χώρα προέλευσης, όταν επιστρέψει στην πατρίδα του.

2.20. Όσον αφορά την πρόσληψη άκρως ειδικευμένων εργαζομένων, η ΕΤΠ υπογραμμίζει ότι υπεισέρχεται στις ευθύνες της Ευρώπης εννοούμενης ως χώρου ελευθερίας, ασφάλειας και δικαιοσύνης να φροντίσει ώστε τα κράτη προέλευσης να μην πλήττονται από την αποκαλούμενη "φυγή εγκεφάλων" με πλήρη σεβασμό ωστόσο της προσωπικής ελευθερίας των εργαζομένων. Παράλληλα, η συνεργασία με τις εν λόγω χώρες προέλευσης, θα πρέπει να αποσκοπεί στη δημιουργία μονάδων παραγωγής και έρευνας που να παρέχουν τη δυνατότητα απασχόλησης των ειδικευμένων αυτών προσώπων στην ίδια τη χώρα καταγωγής τους, συμβάλλοντας έτσι στην πλήρη ανάπτυξή τους.

2.21. Η ευθύνη της Ευρωπαϊκής Ένωσης έναντι των τρίτων χωρών έγκειται στην κατάρτιση πολιτικών στα πλαίσια των οποίων η μετανάστευση για οικονομικούς λόγους αποβαίνει τόσο υπέρ της χώρας προέλευσης όσο και υπέρ της χώρας υποδοχής.

3. Συστάσεις της Επιτροπής των Περιφερειών για την Πρόταση οδηγίας του Συμβουλίου σχετικά με τις συνθήκες σύμφωνα με τις οποίες οι υπήκοοι τρίτων χωρών μπορούν να διακινούνται ελεύθερα στο εσωτερικό της επικράτειας των κρατών μελών για περίοδο που δεν ξεπερνά τους τρεις μήνες, την καθιέρωση ειδικής έγκρισης ταξιδίου και τον προσδιορισμό των προϋποθέσεων εισόδου ενόψει μετακίνησης που δεν ξεπερνά τους έξι μήνες

3.1. Η πρόταση οδηγίας που αποτελεί το αντικείμενο της παρούσας παραγράφου θεμελιώνεται νομικά στο άρθρο 62, σημείο 3 της Συνθήκης ΕΚ όσον αφορά την ελεύθερη διακίνηση στην επικράτεια των κρατών μελών πολιτών από τρίτες χώρες για περίοδο που δεν ξεπερνά τους τρεις μήνες και στο άρθρο 63, σημείο 3 της Συνθήκης ΕΚ σε ό,τι αφορά τις συνθήκες εισόδου για μετακίνηση που δεν υπερβαίνει τους έξι μήνες.

3.2. Η πρόταση οδηγίας ανταποκρίνεται πλήρως στις αρχές που καθορίστηκαν από το Ευρωπαϊκό Συμβούλιο της Λισσαβώνας το 1999, με την υιοθέτηση ευέλικτων μεθόδων κοινοτικού προσανατολισμού.

3.3. Στην πρόταση αυτή συγκαταλέγονται επίσης πολλές από τις αρχές που εκφράστηκαν από την Επιτροπή και με τις οποίες συμφώνησε ευρύτατα η Επιτροπή των Περιφερειών στην ανακοίνωση για την κοινοτική πολιτική στα θέματα της μετανάστευσης(6), ειδικότερα σε ό,τι αφορά την διάρθρωσή της σε δύο επίπεδα, πρώτον ένα κοινό κανονιστικό πλαίσιο και δεύτερον μια ανοιχτή μέθοδο συντονισμού.

3.4. Όπως δικαιολογημένα επισημαίνει η Επιτροπή η πρόταση οδηγίας είναι πλήρως συμβατή με τις άλλες πρωτοβουλίες που έχουν ήδη υιοθετηθεί από την Επιτροπή.

3.5. Αξιέπαινο είναι ειδικότερα το γεγονός ότι η Επιτροπή, μολονότι εξετάζει τις διάφορες πτυχές της μετανάστευσης ακολουθώντας πάντα τις ίδιες κατευθυντήριες αρχές, συμβάλλοντας έτσι στη συγκρότηση κοινού και συνεκτικού κανονιστικού πλαισίου, εξετάζει τις εν λόγω πτυχές με ειδικό τρόπο, ως αντικείμενο διαφορετικών προτάσεων οδηγίας ή ανακοινώσεων, που ολοκληρώνουν και εξαντλούν τα ζητήματα.

3.6. Η εν λόγω πρόταση οδηγίας αποτελεί επιπλέον σημαντική συμβολή στον καθορισμό ενός "χώρου ελευθερίας, ασφάλειας και δικαιοσύνης στην Ευρωπαϊκή Ένωση".

3.7. Η ΕΤΠ επιδοκιμάζει τον ορισμό που δόθηκε στην έννοια "υπήκοος τρίτης χώρας" που αναφέρεται σε οποιονδήποτε δεν είναι πολίτης της Ένωσης με την έννοια του άρθρου 17, παράγραφος 1 της Συνθήκης ΕΚ, συμπεριλαμβάνοντας συνεπώς και τους απάτριδες.

3.8. Η καθιέρωση ειδικής έγκρισης ταξιδίου, που αναγνωρίζεται και τυποποιείται σε όλα τα κράτη μέλη, συμβάλλει στην ελάφρυνση των διοικητικών διατυπώσεων σχετικά με τη μετανάστευση από τρίτες χώρες και με την έννοια αυτή είναι επωφελής για τις τοπικές και περιφερειακές αρχές.

3.9. Η ΕΤΠ επιδοκιμάζει την προθεσμία των 7 εργάσιμων ημερών που προτάθηκε από την Επιτροπή για τη δήλωση παρουσίας των υπηκόων τρίτων χωρών: εξαιρούνται εκ προοιμίου από την υποχρέωση αυτή όσοι διαμένουν σε κράτος μέλος μόνο για δύο ή τρεις μέρες, και έτσι διευκολύνεται σημαντικά ο φόρτος εργασίας των υπηρεσιών.

3.10. Η ΕΤΠ έχει πλήρη επίγνωση του γεγονότος ότι έχει μεγάλη σημασία να διασφαλισθεί η πρόσβαση των υπηκόων τρίτων χωρών, χωρίς υπέρμετρη τήρηση των διοικητικών διατυπώσεων, στο βαθμό που αυτό είναι το καλύτερο αποτέλεσμα μιας Ευρώπης που θεωρείται "χώρος ελευθερίας, ασφάλειας και δικαιοσύνης".

3.11. Σύμφωνα με το "πλαίσιο ελέγχου για την εξέταση της προόδου που συντελείται όσον αφορά τη δημιουργία ενός χώρου ελευθερίας, ασφάλειας και δικαιοσύνης στην Ευρωπαϊκή Ένωση" η Επιτροπή θα πρέπει επίσης να καταρτίσει και να υιοθετήσει σε σύντομο χρονικό διάστημα νέες νομοθετικές πρωτοβουλίες στα θέματα των συνθηκών εισόδου και διαμονής με στόχο τις σπουδές ή την επαγγελματική προετοιμασία ή τέλος για την άσκηση μη κερδοσκοπικών δραστηριοτήτων.

3.12. Η Επιτροπή των Περιφερειών τονίζει εκ νέου τη σκοπιμότητα και την απαίτηση διαβούλευσής της σε όλες τις πτυχές της μετανάστευσης που θα αποτελέσουν αντικείμενο πρωτοβουλίας εκ μέρους της Επιτροπής, και αναμένει με ιδιαίτερο ενδιαφέρον την υποβολή τους, λόγω της σημαντικής και ουσιαστικής συμμετοχής των τοπικών και περιφερειακών αρχών στις διάφορες πτυχές του μεταναστευτικού φαινομένου, ειδικότερα σε ό,τι αφορά την ενσωμάτωση, την υγειονομική περίθαλψη, την κατοικία, την απασχόληση και την κοινωνική πρόνοια.

Βρυξέλλες, 13 Μαρτίου 2002.

Ο Πρόεδρος

της Επιτροπής των Περιφερειών

Albert Bore

(1) CdR 90/2001 fin - EE C 19 της 22.1.2002, σ. 20.

(2) CdR 213/2001 fin - EE C 19 της 22.1.2002, σ. 18.

(3) CdR 327/1999 fin - EE C 156 της 6.6.2000, σ. 1.

(4) CdR 227/1999 fin - EE C 57 της 29.2.2000, σ. 67.

(5) CdR 90/2001 fin.

(6) COM(2000) 757 τελικό - CdR 90/2001 fin.